Tedi Blushi

Tedi Blushi (lindur më 30 shtator 1984) është gazetar dhe politikan shqiptar. Në maj të 2025, ai u zgjodh deputet i Kuvendit të Shqipërisë nën koalicionin Aleanca për Shqipërinë Madhështore, duke përfaqësuar qarkun e Tiranës. Më parë ka shërbyer si këshilltar për mediat i Presidentit të mëparshëm të Shqipërisë, Ilir Meta, dhe si anëtar i Këshillit Bashkiak të Tiranës.

 Arsimi dhe karriera e hershme 
Blushi ka lindur në Korçë dhe ka ndjekur shkollën fillore në “Mësonjëtorja e Parë Shqipe” dhe shkollën e mesme në “Raqi Qirinxhi”. Ai ka studiuar gazetari në Universitetin e Tiranës, ku ka përfituar diplomën master.

Karrierën në gazetari e nisi në vitin 2002 në gazetën Koha Jonë. Gjatë viteve në vijim punoi në gazetat Standard dhe Gazeta Shqiptare në pozicione si redaktor politik dhe zëvendës kryeredaktor. Ai u angazhua në raportime hulumtuese dhe analiza editoriale, dhe mori pjesë në programe trajnuese mbi gazetarinë dhe komunikimin publik. Më pas, Blushi u emërua drejtor i agjensisë së lajmeve BalkanWeb.

 Veprimtaria politike dhe institucionale 
Nga viti 2017 deri në vitin 2022, Blushi shërbeu si këshilltar për mediat dhe zëdhënës i Presidentit të Republikës, Ilir Meta.

Në korrik 2022, ai ishte një nga anëtarët themelues të Partisë së Lirisë dhe u emërua Sekretar i Përgjithshëm.

Në zgjedhjet vendore të vitit 2023, ai u zgjodh anëtar i Këshillit Bashkiak të Tiranës, ku gjatë mandatit shërbeu si nënkryetar i Komisionit për Kulturën, Turizmin dhe Trashëgiminë Kulturore.

Në zgjedhjet parlamentare të 11 majit 2025, Blushi u zgjodh deputet në Kuvendin e Shqipërisë, duke përfaqësuar qarkun e Tiranës. Pas konfirmimit të mandatit të tij, më 30 maj 2025, ai dorëzoi dorëheqjen nga Këshilli Bashkiak përmes një letre zyrtare drejtuar këshillit dhe në dijeni të Komisionerit Shtetëror të Zgjedhjeve, Ilirjan Celibashi.

 Referime 

Kategoria:Deputetë të Kuvendit të Shqipërisë
Kategoria:Politikanë shqiptarë
Kategoria:Gazetarë shqiptarë
Kategoria:Njerëz nga Korça
Kategoria:1984